હા, જિંદગી છે, ક્યારેક એકસરખી નથી ચાલવાની. ક્યારેક એ સવાલ પૂછવાની છે, ક્યારેક એ જવાબ માગવાની છે, ક્યારેક તમને માપવાની છે, ક્યારેક તો સમસ્યા આવવાની જ છે. ક્યારેક કશાનો કંઈ જ મતલબ લાગવાનો નથી. આપણને જ ક્યારેક એવું લાગવાનું છે કે, આપણે એવું તે શું કર્યું જે અગાઉ કોઈએ નથી કર્યું? બીજાની જેમ આપણે પણ આ જગતમાં આવ્યા છીએ અને ચાલ્યા જવાના છીએ. આપણે પણ ભુલાઈ જવાના છીએ. આપણને આપણી જ બે-ત્રણ પેઢી અગાઉનું કંઈ ખબર નથી. પરદાદાના દાદા કોણ હતા, એ શું કરતા હતા, એણે જિંદગી કેવી રીતે પસાર કરી, એ કંઈ જ ખબર નથી. તો આપણને તો કોણ યાદ રાખવાનું? દરેક વ્યક્તિએ એક વાત યાદ રાખવાની હોય છે કે, આજે તેની હયાતી છે, આજે તેનાથી લોકોને ફેર પડે છે, આજે તમને કોઈ પ્રેમ કરે છે, આજે તમે કોઈને ઝંખો છો, તમારા વજૂદને તમે ‘આજ’ની નજરથી જુઓ, ગઈ કાલ કે આવતી કાલની નજરથી નહીં. આજે તમારી વાતથી કોઈને સાંત્વના મળે છે, આજે કોઈ તમારી રાહ જુએ છે, જે છે એ આજ છે! એ શું કંઈ નાનીસૂની વાત છે? આપણી જિંદગી એ જ છે કે આપણે આપણી આજને કેવી રીતે જીવીએ છીએ. આજ એ આવતી કાલનો ઇતિહાસ છે. તમે તમારા ભૂતકાળને સમૃદ્ધ રીતે જોવા ઇચ્છતા હોવ તો તમારી આજને ન વેડફો. હતાશ ન થાવ. કોઈ નકારાત્મક ઘટના કે વિચારને તમારા પર હાવી થવા ન દો.